Floridan kouluampujalta ei löytynyt yhteyksiä äärijärjestöön

Poliisi ei ole lehtitietojen mukaan löytänyt väitettyä yhteyttä Floridan kouluampujan ja äärijärjestön välillä.

Nikolas Cruz, 19, surmasi keskiviikkona 17 ihmistä kouluammuskelussa Parklandissa Floridassa.

Uutistoimisto AP:n mukaan kouluampumisesta syytetty mies olisi kuulunut valkoista ylivaltaa tavoittelevaan, Tallahasseessa toimivaan järjestöön. Tiedon vahvisti sille järjestön johtaja.

Tallahassee Democrat -lehti kertoo saaneensa poliisilähteiltä tiedon, ettei yhteyksiä kuitenkaan ole löydetty.

– Tutkinta on vielä kesken, mutta toistaiseksi emme ole löytäneet yhteyksiä järjestön ja ampujan välillä, kertoi Leonin piirikunnan seriffin tiedottaja Grady Jordan.

Järjestön johtajan mukaan epäilty kouluampuja olisi osallistunut järjestön sotilaalliseen koulutukseen. Ryhmän tavoitteena on tehdä Floridasta puhtaasti valkoinen osavaltio.

Johtaja ei enää halunnut kommentoida asiaa Tallahassee Democratille.

Myöhemmin sosiaalisessa mediassa johtajan nimeä kantavalla sivulla todettiin koko asia ”väärinkäsitykseksi”, sillä ryhmään kuuluu useita Nikolas-nimisiä henkilöitä.